《春昼曲》
清代·朱清远

帘钩微上帘旌飘，明窗净几殊清寥。眉子砚开墨新试，耳彝炉烬香先烧。

兰阶细细和风动，一桁幽香鬓边送。朱喙轻圆语慧鹦，粉腰婀娜飞幺凤。

幽居空谷日迟迟，倚竹拈花足解颐。乍可湖云丝柳抹，频经山雨锦苔滋。

宜书宜画还宜绣，取次安排消永昼。笋香茶味足清娱，镜中诗里从消瘦。

作者简介：朱清远，字渌芙，仁和人。有《晚香阁诗钞》。